Ńdɔ̄ ǹkúkúmá Astiage á ngákə kɔ́b bēsīá; ńdɔ Sirus yǎ Pérsia a ngátə́bə̄ á mənyian móé. 2Daníel a ngábə́ tɔá ábə ǹkúkúmá yǎ ā lugu nyé a lodo bə́mvóé bóé bə́sə bəvɔ́g. 3Évəgələ ziŋ é ngábə́ á Babilón, bə́ lóege dzɔ́ naa Bel. Bə́ kadəgə dzɔ́ túnī ámǒs ósə miǹkud mí óvug awômo ai mínyi, bǎn míńtómba mə̄wóm mə́nyi ai bivəga bí wɔ̂n bísaman. 4Ǹkúkúmá á wūmuŋu évəgələ̌ tē, a kadəgə dzɔ́ kə̄ lugu ámǒs ósə. Ḿfág Daníel, nyé á luugu hə Zambá wōē. 5Ńdɔ̄ ǹkúkúmá á ngādzó ai nyé nâ: "Ású dzé wa o nə́ təge lugu Bel ?” Nyé nâ: "Mǎlugǔ kig bivəgələ̌ yā bí nə́ ńkoman ai mɔ́ mə́ bod, malugu hə é Zāmbá yǎ á və̌, ényɔ́ á ngākom yób ai sí, a dzóege ékokoma ésə̄ é bə̄gə́ nyɔ́l.” 6Ǹkúkúmá nyé ai nyé nâ: "Ńdɔ̄ hḿ wātsog nâ Bel a sə́ kig é zāmbá yǎ á və̌ nga ? Ngǎ wayén bídí bísə a dí ai mə́nyú mə́sə a nyú ámǒs ósə ?” 7Daníel ǎ ngawoe, nyé nâ: "Ǎ ńkūkúmá, tə wavus; á ńnə̄m étē ekɔ́n, á ńsəŋ ekie, yə byə́m bítē byâkad dí ngə́ ányū nga ? 8Ńdɔ fɔ́ɔ́ ńkūkúmá á ngāman liŋan, a lómó lóē bəfada bóé, nyé ai bɔ́ nâ: "Ngə́ myāyi bɔ̌ təge ma kad é mod ǎ kad mǎn dī bídí bī, myǎyi wú, hədá ngə́ myābɔɔlɔ nə́ Bel énye ǎ kad byá dī tótóé, Daníel a yi wú, amú ā byāndī nyē.” 9Daníel nyé ai ǹkúkúmá naa: "Á bɔ̄bán anə́ ḿból wādzó !” 10Bəfada bə́ ngábə́ bod məwóm zamgbál, təge láŋ bīníngá ai bɔ́ngɔ́. Ńdɔ ǹkúkúmá á ngātíe ai Daníel, bə́ kə́lə́ á tə́mpɛl Bel. 11Bəfada bə́ Bel bɔ́ ai nyé nâ: "Bía byǎyi kwí á ńsəŋ; eyɔ̌ŋ te wa, ǹkúkúmá wāyi bɔ̌ naa bə́ səŋ bidí ai wɔ̂n; ó bɔ nə́ bə́ dīi m̀bɛ́, bə́ fɛd wá, ó bāi zitám dzoe étēde, 12éyɔŋ wǎyi dúgán sɔ̄ ókīdí, ngə́ ó təge kɔ́b naa Bel ǎ mān dī bídí bísə, endə́gələ dzáán yâyi fɔ́ɔ́ bɔ̌ hə awú; təge ai nálā, ḿbûg­ mədzó á nə̄ Daníel nyɔ́ ńnye a bələ́ naa a wúag.”